CELEX: 32021D2032
Language: lv
Date: 2021-11-19 00:00:00
Title: Padomes Lēmums (KĀDP) 2021/2032 (2021. gada 19. novembris) par palīdzības pasākumu saskaņā ar Eiropas Miera mehānismu nolūkā atbalstīt militārās vienības, ko apmāca ES apmācības misija Mozambikā

22.11.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 415/25
               
            
         PADOMES LĒMUMS (KĀDP) 2021/2032
         (2021. gada 19. novembris)
         par palīdzības pasākumu saskaņā ar Eiropas Miera mehānismu nolūkā atbalstīt militārās vienības, ko apmāca ES apmācības misija Mozambikā
         EIROPAS SAVIENĪBAS PADOME,
         ņemot vērā Līgumu par Eiropas Savienību un jo īpaši tā 28. panta 1. punktu un 41. panta 2. punktu,
         ņemot vērā Savienības Augstā pārstāvja ārlietās un drošības politikas jautājumos priekšlikumu,
         tā kā:
         
                     (1)
                  
                  
                     Saskaņā ar Padomes Lēmumu (KĀDP) 2021/509 (1) ir izveidots Eiropas Miera mehānisms (EMM), ar ko dalībvalstis finansē Savienības darbības, kuras tiek veiktas kopējās ārpolitikas un drošības politikas ietvaros, lai saskaņā ar Līguma 21. panta 2. punkta c) apakšpunktu saglabātu mieru, novērstu konfliktus un stiprinātu starptautisko drošību. Jo īpaši, ievērojot Lēmuma (KĀDP) 2021/509 1. panta 2. punkta b) apakšpunkta i) punktu, EMM drīkst finansēt darbības nolūkā stiprināt tādas trešo valstu un reģionālo un starptautisko organizāciju spējas, kas saistītas ar militāriem un aizsardzības jautājumiem.
                  
               
                     (2)
                  
                  
                     Pašreizējā krīze Mozambikas ziemeļu provincē Kabu Delgadu ir daudzdimensionāla, un pastāv nopietnas briesmas, ka tai var būt plašāka ietekme uz citām valsts provincēm un uz kaimiņvalstīm. Mozambikas valdība ir atzinīgi novērtējusi Eiropas Savienības militāras apmācības misijas bez izpildes pilnvarām izvietošanu saistībā ar ES integrēto pieeju krīzei Kabu Delgadu.
                  
               
                     (3)
                  
                  
                     Padome 2021. gada 12. jūlijā pieņēma Lēmumu (KĀDP) 2021/1143 (2), ar ko izveido Eiropas Savienības militāru apmācības misiju Mozambikā (EUTM Mozambique). EUTM Mozambique stratēģiskais mērķis ir atbalstīt to Mozambikas bruņoto spēku vienību spēju veidošanu, kuras izraudzītas nākotnes ātras reaģēšanas spēku izveidei, lai minētās vienības attīstītu vajadzīgas ilgtspējīgas spējas nolūkā Kabu Delgadu atjaunot drošību un drošumu.
                  
               
                     (4)
                  
                  
                     Padome 2021. gada 30. jūlijā apstiprināja koncepcijas dokumentu EMM ietvaros sniegtam palīdzības pasākumam nolūkā atbalstīt militārās vienības, ko apmāca EUTM Mozambique, tostarp steidzamam pasākumam nodrošināt vissteidzamāk nepieciešamo aprīkojumu un krājumus, kas vajadzīgi, lai pienācīgi apmācītu abas Mozambikas rotas, kurām saskaņā ar grafiku pirmajām jāsaņem apmācība no EUTM Mozambique.
                  
               
                     (5)
                  
                  
                     Savā 2021. gada 27. augusta vēstulē, kas adresēta Savienības Augstajam pārstāvim ārlietās un drošības politikas jautājumos (“Augstais pārstāvis”), Mozambikas Republikas Ārlietu ministrija lūdza Savienībai nodrošināt aprīkojumu, kurš nav nāvējoša spēka pielietošanai paredzēts aprīkojums, un krājumus visām Mozambikas rotām, kurām paredzēts saņemt apmācību no EUTM Mozambique.
                  
               
                     (6)
                  
                  
                     Šis palīdzības pasākums ir jāīsteno, ņemot vērā Lēmumā (KĀDP) 2021/509 izklāstītos principus un prasības un jo īpaši atbilstību Padomes Kopējai nostājai 2008/944/KĀDP (3), un saskaņā ar noteikumiem par EMM ietvaros finansēto ieņēmumu un izdevumu izpildi.
                  
               
                     (7)
                  
                  
                     Padome atkārtoti apstiprina apņēmību aizsargāt, veicināt un īstenot cilvēktiesības, pamatbrīvības un demokrātijas principus un stiprināt tiesiskumu un labu pārvaldību atbilstīgi Apvienoto Nāciju Organizācijas Statūtiem, Vispārējai cilvēktiesību deklarācijai un starptautiskajām tiesībām, jo īpaši starptautiskajām cilvēktiesībām un starptautiskajām humanitārajām tiesībām,
                  
               IR PIEŅĒMUSI ŠO LĒMUMU.
         
            1. pants
            Izveide, mērķi, darbības joma un ilgums
            
               1.   Ar šo tiek izveidots palīdzības pasākums par labu Mozambikas Republikai (“saņēmējs”), kas finansējams no Eiropas Miera mehānisma (EMM) (“palīdzības pasākums”).
            
            
               2.   Palīdzības pasākuma mērķis ir atbalstīt to Mozambikas bruņoto spēku vienību spēju veidošanu un izvietošanu, kurām paredzēts saņemt apmācību no EUTM Mozambique ar mērķi ļaut minētajām vienībām attīstīt vajadzīgās ilgtspējīgās spējas nolūkā Mozambikas ziemeļu provincē Kabu Delgadu atjaunot drošību un drošumu, tādējādi nodrošinot tādu atbildīgu tiesībaizsardzības iestāžu, kuras ievēro tiesiskumu, klātbūtni, lai aizsargātu civiliedzīvotājus, un ļaujot atgriezties atbildīgām valsts struktūrām, kuras sniedz pakalpojumus visā Kabu Delgadu teritorijā.
            
            
               3.   Lai sasniegtu 2. punktā izklāstīto mērķi, ar palīdzības pasākumu finansē turpmāk norādītā aprīkojuma, kurš nav nāvējoša spēka pielietošanai paredzēts aprīkojums, un krājumu nodrošināšanu minētajā punktā minētajām Mozambikas vienībām:
               
                           a)
                        
                        
                           karavīru individuālo aprīkojumu;
                        
                     
                           b)
                        
                        
                           rotas līmeņa kolektīvo aprīkojumu;
                        
                     
                           c)
                        
                        
                           sauszemes un amfībijas tipa pārvietošanās līdzekļus;
                        
                     
                           d)
                        
                        
                           tehniskās iekārtas; un
                        
                     
                           e)
                        
                        
                           lauka hospitāli.
                        
                     
            
               4.   Palīdzības pasākuma ilgums ir 30 mēneši no dienas, kad saskaņā ar Lēmuma (KĀDP) 2021/509 32. panta 2. punkta a) apakšpunktu noslēgts līgums starp palīdzības pasākumu administratoru, kas darbojas kā kredītrīkotājs, un 4. panta 2. punktā minēto vienību.
            
         
         
            2. pants
            Finanšu noteikumi
            
               1.   Finanšu atsauces summa, kas paredzēta ar šo palīdzības pasākumu saistīto izdevumu segšanai, ir 40 000 000 EUR.
            
            
               2.   Visus izdevumus pārvalda saskaņā ar Lēmumu (KĀDP) 2021/509 un noteikumiem par to ieņēmumu un izdevumu izpildi, kurus finansē no EMM.
            
         
         
            3. pants
            Vienošanās ar saņēmēju
            
               1.   Augstais pārstāvis panāk nepieciešamās vienošanās ar saņēmēju, lai nodrošinātu, ka tas pilda ar šo lēmumu noteiktās prasības un nosacījumus, – tas ir nosacījums atbalsta sniegšanai saskaņā ar palīdzības pasākumu, un steidzamo pasākumu, ko Padome apstiprināja 2021. gada 30. jūlijā.
            
            
               2.   Šā panta 1. punktā minētās vienošanās ietver noteikumus, kas saņēmējam uzliek pienākumu nodrošināt, ka:
               
                           a)
                        
                        
                           Mozambikas bruņoto spēku vienības, kas saņēmušas apmācību no EUTM Mozambique, ievēro attiecīgās starptautiskās tiesības, jo īpaši starptautiskās cilvēktiesības un starptautiskās humanitārās tiesības;
                        
                     
                           b)
                        
                        
                           visi saskaņā ar palīdzības pasākumu sniegtie aktīvi tiek pienācīgi un efektīvi izmantoti nolūkos, kādiem tie tika piešķirti;
                        
                     
                           c)
                        
                        
                           visi saskaņā ar palīdzības pasākumu sniegtie aktīvi tiek pienācīgi uzturēti, lai nodrošinātu to lietojamību un funkcionālu pieejamību visā to dzīves ciklā;
                        
                     
                           d)
                        
                        
                           visu saskaņā ar palīdzības pasākumu sniegto aktīvu dzīves cikla beigās aktīvi netiek nozaudēti vai bez saskaņā ar Lēmumu (KĀDP) 2021/509 izveidotās Mehānisma komitejas piekrišanas nodoti tādām personām vai vienībām, ko neparedz vienošanās.
                        
                     
            
               3.   Šā panta 1. punktā minētajās vienošanās iekļauj noteikumus par saskaņā ar palīdzības pasākumu sniegtā atbalsta apturēšanu un izbeigšanu gadījumā, ja tiek konstatēts, ka saņēmējs nepilda 2. punktā noteiktos pienākumus.
            
         
         
            4. pants
            Īstenošana
            
               1.   Augstais pārstāvis ir atbildīgs par šā lēmuma īstenošanas nodrošināšanu saskaņā ar Lēmumu (KĀDP) 2021/509 un noteikumiem par saskaņā ar EMM finansēto ieņēmumu un izdevumu izpildi, atbilstoši integrētajai metodiskajai sistēmai nepieciešamo pasākumu un kontroļu novērtēšanai un identificēšanai attiecībā uz palīdzības pasākumiem saskaņā ar EMM.
            
            
               2.   Lēmuma 1. panta 3. punktā minēto darbību īstenošanu veic Portugāles Republikas Aizsardzības ministrija.
            
         
         
            5. pants
            Pārraudzība, kontrole un izvērtēšana
            
               1.   Augstais pārstāvis nodrošina, ka tiek pārraudzīta saņēmēja pienākumu, kas noteikti saskaņā ar 3. pantu, izpilde. Šī pārraudzība nodrošina izpratni parpienākumu, kas noteikti saskaņā ar 3. pantu, pārkāpumu kontekstu un riskiem un palīdz novērst šādus pārkāpumus, tostarp starptautisko cilvēktiesību un starptautisko humanitāro tiesību pārkāpumus un seksuālas un ar dzimumu saistītas vardarbības aktus, ko izdarījušas Mozambikas bruņoto spēku vienības, kuras tiek atbalstītas ar palīdzības pasākumu.
            
            
               2.   Aprīkojuma un krājumu kontroli pēc to nosūtīšanas organizē šādi:
               
                           a)
                        
                        
                           piegādes verifikācija, kur īpašumtiesību nodošanas brīdī galalietotājiem spēkiem ir jāparaksta piegādes sertifikāti;
                        
                     
                           b)
                        
                        
                           ziņošana par inventarizāciju, kur saņēmējam katru gadu ir jāziņo par piešķirto priekšmetu inventarizāciju; ziņošana ir jāturpina līdz brīdim, kad Politikas un drošības komiteja (PDK) uzskata, ka tā vairs nav nepieciešama;
                        
                     
                           c)
                        
                        
                           kontrole uz vietas, kur saņēmējam pēc Augstā pārstāvja pieprasījuma ir jānodrošina tam piekļuvi kontroles veikšanai uz vietas.
                        
                     
            
               3.   Augstais pārstāvis veic izvērtēšanu palīdzības pasākuma pirmā izvērtējuma veidā sešus mēnešus pēc tam, kad divas pirmās rotas, kas saņēmušas apmācību no EUTM Mozambique, ir izvietotas Kabu Delgadu reģionā. Tas ietvers apmeklējumus uz vietas, lai pārbaudītu aprīkojumu un krājumus, kas piešķirti saskaņā ar palīdzības pasākumu, vai jebkuras citas neatkarīgi sniegtas informācijas efektīvas formas. Galīgo izvērtēšanu veic pēc tam, kad pabeigtas aprīkojuma piegādes saskaņā ar palīdzības pasākumu.
            
         
         
            6. pants
            Ziņošana
            Īstenošanas laikposmā Augstais pārstāvis saskaņā ar Lēmuma (KĀDP) 2021/509 63. pantu sniedz PDK pusgada ziņojumus par palīdzības pasākuma īstenošanu. Palīdzības pasākumu administrators regulāri informē ar Lēmumu (KĀDP) 2021/509 izveidoto Mehānisma komiteju par ieņēmumu un izdevumu īstenošanu saskaņā ar minētā lēmuma 38. pantu, tostarp, sniedzot informāciju par iesaistītajiem piegādātājiem un apakšuzņēmējiem.
         
         
            7. pants
            Apturēšana un izbeigšana
            PDK saskaņā ar Lēmuma (KĀDP) 2021/509 64. pantu var nolemt pilnībā vai daļēji apturēt palīdzības pasākuma īstenošanu.
            PDK var arī ieteikt Padomei pārtraukt attiecīgo palīdzības pasākumu.
         
         
            8. pants
            Stāšanās spēkā
            Šis lēmums stājas spēkā tā pieņemšanas dienā.
         
         
            Briselē, 2021. gada 19. novembrī
            
               
                  Padomes vārdā –
               
               
                  priekšsēdētājs
               
               J. BORRELL FONTELLES
            
         
         
            (1)  Padomes Lēmums (KĀDP) 2021/509 (2021. gada 22. marts), ar ko izveido Eiropas Miera mehānismu un atceļ Lēmumu (KĀDP) 2015/528 (OV L 102, 24.3.2021., 14. lpp.).
         
            (2)  Padomes Lēmums (KĀDP) 2021/1143 (2021. gada 12. jūlijs) par Eiropas Savienības militāru apmācības misiju Mozambikā (EUTM Mozambique) (OV L 247, 13.7.2021., 93. lpp.).
         
            (3)  Padomes Kopējā nostāja 2008/944/KĀDP (2008. gada 8. decembris), ar ko izveido kopīgus noteikumus, kas reglamentē militāru tehnoloģiju un ekipējuma eksporta kontroli (OV L 335, 13.12.2008., 99. lpp.).